केरल में कोविड-19 से 131 और मरीजों की मौत, सामने आए 23,260 नए मामले
केरल ने वैक्सीनेशन के लिए लक्षित आबादी के 81.9 प्रतिशत लोगों को कोविड-19 वैक्सीन की पहली खुराक दे दी है, जबकि इसमें से 33.4 प्रतिशत लोग वैक्सीन की दोनों खुराक लगवा चुके हैं।
तिरुवनंतपुरम: केरल में शुक्रवार को कोविड-19 से 131 और मरीजों की मौत के बाद मृतकों की तादाद 23,296 हो गई है। राज्य में इसके अलावा महामारी के 23,260 नए मामले सामने आने के साथ ही कोरोना वायरस से संक्रमित लोगों की कुल संख्या बढ़कर 44,69,488 हो गई। राज्य की स्वास्थ्य मंत्री वीणा जॉर्ज ने एक विज्ञप्ति जारी कर यह जानकारी दी। केरल में बीते 24 घंटे के दौरान कोविड-19 के 20,388 मरीज संक्रमणमुक्त भी हुए, जिससे राज्य में इस जानलेवा वायरस के संक्रमण को मात देने वालों की संख्या बढ़कर 42,56,697 हो गई है। विज्ञप्ति के मुताबिक त्रिशूर जिले में कोरोना वायरस के सर्वाधिक 4,013 नये मामले सामने आए। इसके बाद एर्णाकुलम में 3,143 जबकि कोझिकोड में कोरोना वायरस संक्रमण के 2,095 नये मरीज मिले। स्वास्थ्य मंत्री ने कहा कि राज्य में कोविड-19 के उपचाराधीन मरीजों की संख्या 1,88,926 है और इनमें से 12.8 प्रतिशत लोग ही अस्पतालों में भर्ती हैं। राज्य में कुल 5,37,823 लोगों को निगरानी में रखा गया है, जिसमें से 26,363 लोग विभिन्न अस्पतालों में भर्ती हैं। विज्ञप्ति में कहा गया कि केरल में बीते 24 घंटे के दौरान 1,28,817 नमूनों की कोविड-19 संबंधी जांच हुई और राज्य में संक्रमण दर आठ प्रतिशत से अधिक है। इस बीच, केरल ने वैक्सीनेशन के लिए लक्षित आबादी के 81.9 प्रतिशत लोगों को कोविड-19 वैक्सीन की पहली खुराक दे दी है, जबकि इसमें से 33.4 प्रतिशत लोग वैक्सीन की दोनों खुराक लगवा चुके हैं। स्वास्थ्य मंत्री ने कहा कि राज्य में 45 वर्ष से अधिक आयु के 95 प्रतिशत लोग वैक्सीन की पहली खुराक ले चुके हैं जबकि 54 प्रतिशत लोग वैक्सीन की दोनों खुराक लगवा चुके हैं। जार्ज ने कहा कि जून, जुलाई और अगस्त के दौरान कोविड ​​​​-19 से संक्रमित होने वाले लोगों में से छह प्रतिशत ने पहले ही वैक्सीन की पहली खुराक ले ली थी, जबकि उनमें से 3.6 प्रतिशत ने दोनों खुराक प्राप्त कर ली थी। स्वास्थ्य मंत्री ने शुक्रवार को मलप्पुरम जिले में 6.95 करोड़ रुपये की 106 परियोजनाओं का उद्घाटन किया।ये भी पढ़ें